นายกฯเชื่อบาทแข็งไม่ทำเกิดวิกฤติต้มยำกุ้งรอบ2
&#8220;มาร์ค&#8221; เชื่อ ยังไม่เกิดวิกฤตต้มยำกุ้ง&nbsp; เหตุวิธีการแก้ไขคนละอย่าง&nbsp; ยังไม่ได้ฝืนตลาด&nbsp; เชื่อแทรกแซงเงินบาทไม่คุ้ม หลายประเทศยังทำไม่สำเร็จ
14 ต.ค. 2553

“มาร์ค” เชื่อ ยังไม่เกิดวิกฤตต้มยำกุ้ง  เหตุวิธีการแก้ไขคนละอย่าง  ยังไม่ได้ฝืนตลาด  เชื่อแทรกแซงเงินบาทไม่คุ้ม หลายประเทศยังทำไม่สำเร็จ 
นายอภิสิทธิ์ เวชชาชีวะ นายกรัฐมนตรี  กล่าวว่า   เรื่องที่มีความกังวลว่าอาจจะเกิดเกิดวิกฤติต้มยำกุ้งรอบสองนั้น  ส่วนตัวเห็นว่า  วิกฤติต้มยำกุ้งเกิด เพราะความพยายามไปฝืนตลาด แนวทางรัฐบาลขณะนี้ไม่ได้ไปฝืนตลาดแต่จะพยายามบรรเทาความเดือดร้อนจากผลกระทบที่เกิดขึ้น ทั้งนี้มาตรการรอบแรกที่ออกไปแล้วจะต้องมีอีกส่วนหนึ่งที่จะตามมานั่นคือทำอย่างไรเราถึงจะสามารถเร่งในเรื่องของการลงทุนกับการนำเข้าเครื่องจักรเพื่อเป็นการสร้างความต้องการเงินตราต่างประเทศ ซึ่งในส่วนของรัฐวิสากิจยังมีในไตรมาสสุดท้ายที่ต้องใช้เงินอีกประมาณ 4-5 หมื่นล้านบาท และในส่วนที่จะมีมาตรการเรื่องเครื่องจักรนั้นกระทรวงการคลังก็จะเสนอเข้ามาให้คณะรัฐมนตรี (ครม.) พิจารณาอย่างไรก็ตาม เมื่อวันที่ 13 ต.ค. กระทรวงอุตสาหกรรมก็ไปดูอีกทางหนึ่งด้วย
ส่วนเรื่องที่มีการเสนอ ให้ธนาคารแห่งประเทศไทย (ธปท.) แทรกแซงค่าเงินบาท และให้มีการลดดอกเบี้ยนโยบายเพื่อแก้ปัญหาเงินบาทแข็งค่านั้น นายอภิสิทธิ์ กล่าวว่า  ได้ มีการประชุมคณะกรรมการนโยบายการเงิน(กนง.) ไปแล้ว ทั้งนี้ ในส่วนที่จะมีการพิจารณาครั้งต่อไปจะนำประเด็นนี้มาอยู่ในการตัดสินใจของเขาอยู่แล้ว เพราะว่าเดิมทีทุกคนก็บอกว่าทิศทางดอกเบี้ยต้องปรับขึ้นชัดเจน ที่ผ่านมาก็เห็นว่าเขาก็ค่อนข้างที่จะชะลอการดำเนินการอยู่เพราะฉะนั้นเขาคงคำนึงถึงตรงนี้อยู่แล้ว สมมติว่าไม่มีเรื่องค่าเงินก็เชื่อว่าป่านนี้ดอกเบี้ยก็ต้องขึ้นสูงกว่านี้ เพราะฉะนั้นอยู่ในการพิจารณาของธปท.อยู่แล้ว ที่จะคำนึงถึงตรงนี้อย่างต่อเนื่อง 
นายอภิสิทธิ์ กล่าวว่า ธปท.ค่อนข้างที่จะเชื่อว่าอัตราดอกเบี้ยนโยบายถ้ามีการเปลี่ยนแปลงในทางที่จะลดลงคงไม่สามารถที่จะช่วยอะไรได้ นั่นคือความรู้สึกของธปท.ที่ตนเองสอบถามไป อย่างไรก็ตาม ที่จะมีการพิจารณาในเรื่องนี้คงไม่ใช่เป็นการทบทวน เพียงแต่ว่าเดิมเขาจะค่อยๆ ขยับดอกเบี้ยขึ้นตามภาวะเศรษฐกิจ แต่เมื่อมีประเด็นเรื่องของค่าเงินที่เคลื่อนไหวอย่างนี้ ธปท.ก็จะระมัดระวังมากขึ้น และต้องติดตามสถานการณ์ตรงนี้ ซึ่งเป็นปัจจัยหนึ่งที่จะประกอบการตัดสินใจของคณะกรรมการนโยบายการเงิน 
"ส่วนประเด็นว่าทำอะไรได้มากน้อยแค่ไหนผมก็อยากให้ดูกรณีของหลายๆประเทศที่พยายามเข้าไปแทรกแซงก็ยังไม่พบว่าประเทศไหนจะประสบความสำเร็จ เพราะอย่างที่ผมบอกก็คือว่าปัญหาพื้นฐาน ขณะนี้มันอยู่ที่ประเทศสหรัฐอเมริกาที่ค่าเงินดอลลาร์มากกว่า" 
นายกรัฐมนตรี กล่าวถึงข้อเสนอในการแทรกแซงค่าเงินบาทอีกว่า ต้องถามว่าแทรกแซงในรูปแบบไหน ซึ่งก็ต้องคำนึงว่าทำได้แค่ไหน ทั้งนี้นายกรณ์ จาติกวณิชย์ รมว.คลัง ตอบกระทู้ถามสดในรัฐสภาก็ชัดเจนว่าบางประเทศใช้เงินมหาศาลแทรกแซงแต่ปรากฏว่าไม่สามารถฝืนตลาดได้
ส่วนที่ว่าหากประเทศไทยแทรกแซงเช่นนั้นจะซ้ำรอยวิกฤติเศรษฐกิจปี 2540 หรือไม่นั้น ก็ไม่ซ้ำทีเดียว เพราะคนละทางกัน เพราะนั่นคือการแทรกแซงเพื่อไม่ให้เงินตก พูดง่ายๆ ก็คือว่าเราก็จะเสีย ธปท.ก็จะขาดทุนมากขึ้นโดยที่ความจริงก็อาจจะไม่สามารถหยุดยั้งการแข็งตัวได้ ซึ่งประเทศญี่ปุ่นเองก็ยอมรับว่าแทรกแซงทำได้อย่างมากก็เพียงแค่ไม่ให้มันเคลื่อนไหวเร็วเกินไป แต่ไม่สามารถไปฝืนทิศทางได้ 
"คงไม่คุ้มถ้าทำแบบนั้น ถ้าเกิดการขาดทุนแล้วเงินสำรองกระทบมากขนาดนั้น ผมก็มองว่าไม่คุ้มอยู่แล้ว แต่ว่าแบงก์ชาติเขาก็ระมัดระวังอยู่"นายกฯกล่าว